
	PATVIRTINTA
Higienos instituto direktoriaus
2025 m. liepos 31 d. įsakymu Nr. V-108





VEIKLOS PLĖTROS SKYRIAUS
PATARĖJO
PAREIGYBĖS APRAŠYMAS NR. VPS-2

I SKYRIUS
PAREIGYBĖ

1. Veiklos plėtros skyriaus (toliau – Skyrius) patarėjas (klasifikatoriaus kodas 243201) yra priskiriamas struktūrinių padalinių vadovų, kitų pavaldžių darbuotojų turinčių ar vadovaujantiems darbuotojams prilygintų specialistų grupei, nurodytai Higienos instituto darbuotojų darbo apmokėjimo sistemos aprašo, patvirtinto Higienos instituto direktoriaus 2024 m. kovo 1 d. įsakymu Nr. V-25 „Dėl Higienos instituto darbuotojų darbo apmokėjimo sistemos aprašo patvirtinimo“, 11 punkte;
2. Pareigybės lygis – A2.
3. Pagrindinės veiklos sritys: bendravimas su žiniasklaida, Higienos instituto socialinių tinklų priežiūra ir Higienos instituto renginių organizavimas.

II SKYRIUS
SPECIALŪS REIKALAVIMAI ŠIAS PAREIGAS EINANČIAM DARBUOTOJUI

4. Darbuotojas, einantis šias pareigas, turi atitikti šiuos specialius reikalavimus:
[bookmark: _Hlk146120634][bookmark: _Hlk146191659]4.1. turėti ne žemesnį kaip aukštąjį universitetinį išsilavinimą humanitarinių ar socialinių mokslų komunikacijų ar žurnalistikos srities su bakalauro kvalifikaciniu laipsniu ar jam lygiaverte aukštojo mokslo kvalifikacija;
4.2. turėti ne mažesnę nei 1,5 metų darbo patirtį ryšių su visuomene srityje;
4.3. mokėti valstybinę kalbą pagal trečiąją valstybinės kalbos mokėjimo kategoriją, nustatytą Lietuvos Respublikos Vyriausybės 2003 m. gruodžio 24 d. nutarimu Nr. 1688 „Dėl valstybinės kalbos mokėjimo kategorijų patvirtinimo ir įgyvendinimo“;
4.4. būti susipažinęs su Lietuvos Respublikos Konstitucija, Lietuvos Respublikos įstatymais, Lietuvos Respublikos Vyriausybės nutarimais ir kitais teisės aktais, reglamentuojančiais Higienos instituto (toliau – HI) kompetencijai priskirtus klausimus, išmanyti ir gebėti taikyti Lietuvos Respublikos įstatymus, kitus teisės aktus, reglamentuojančius Skyriui priskirtus klausimus, savo darbe vadovautis Lietuvos Respublikos norminiais teisės aktais, HI direktoriaus įsakymais ir kitais patvirtintais HI vidaus tvarkos dokumentais, HI ir Skyriaus nuostatais ir šiuo pareigybės aprašymu;
4.5. mokėti savarankiškai planuoti, organizuoti savo veiklą, rinktis darbo metodus, mokėti valdyti, kaupti, sisteminti, apibendrinti informaciją, rengti išvadas, išmanyti dokumentų rengimo taisyklių reikalavimus ir teisės aktų projektų rengimo rekomendacijas, gebėti juos taikyti praktikoje;
4.6. gebėti dirbti kompiuteriu ir naudotis informacinėmis technologijomis: mokėti dirbti su „MS Office“ programų paketu, naudotis „Microsoft 365“ aplinka, internetu ir elektroniniu paštu;
4.7. gebėti aiškiai ir sklandžiai reikšti mintis raštu ir žodžiu, dirbti komandoje, mokėti konstruktyviai bendrauti, pasižymėti pareigingumu, darbštumu ir objektyvumu.

III SKYRIUS
ŠIAS PAREIGAS EINANČIO DARBUOTOJO FUNKCIJOS

5. Šias pareigas einantis darbuotojas vykdo šias funkcijas:
5.1. rengia HI ilgalaikius ir trumpalaikius visuomenės informavimo planus ir juos įgyvendina;
5.2. vykdo žiniasklaidos stebėseną, analizuoja ir teikia siūlymus dėl galimų proaktyvių ir reaktyvių komunikacijos veiksmų;
5.3. rengia naujienas HI svetainei, rengia ir platina HI pranešimus žiniasklaidai, rengia komentarus žiniasklaidos priemonėms pagal gautas užklausas, koordinuoja HI vadovybės ir kitų HI darbuotojų interviu žiniasklaidai, dalyvavimą televizijos ir radijo laidose, inicijuoja aktualias temas žiniasklaidos priemonėse;
5.4. inicijuoja ir organizuoja visuomenės informavimo, socialinės reklamos kampanijas, susijusias su HI vykdomomis funkcijomis;
5.5. koordinuoja spaudos konferencijų, apdovanojimų ir kitų renginių žiniasklaidai ir visuomenei organizavimą, moderuoja spaudos konferencijas ir kitus renginius;
5.6. dalyvauja rengiant HI ir Skyriaus veiklos viešinimo planus;
5.7. dalyvauja rengiant ir įgyvendinant Skyriaus veikloms reikalingų lėšų poreikio planą, esant poreikiui vykdo viešuosius pirkimus;
5.8. rengia dokumentus, susijusius su Skyriaus veikla ir reikalingus HI komunikacijos priemonėms įgyvendinti;
5.9. dalyvauja rengiant ir įgyvendinant HI vidinės komunikacijos strategiją;
5.10. dalyvauja nagrinėjant žiniasklaidos, piliečių, įstaigų ir institucijų pateiktus paklausimus ir rengiant atsakymus į juos, Skyriaus kompetencijai priskirtais klausimais;
5.11. konsultuoja HI struktūrinių padalinių darbuotojus dizaino klausimais, padeda užtikrinti, kad jų rengiami dokumentai (santraukos, ataskaitos, infografikai, plakatai, vizualai ir kt.) atitiktų HI vizualinio stiliaus reikalavimus ir tinkamai reprezentuotų HI;
5.12. pavaduoja Skyriaus vadovą; 
5.13. pagal kompetenciją vykdo kitas Skyriaus nuostatuose nurodytas funkcijas;
5.14. pagal kompetenciją vykdo kitus Skyriaus vadovo pavedimus;
5.15. pagal kompetenciją Skyriaus vadovo pavedimu dalyvauja HI ir kitų institucijų darbo, derybų ar kitų grupių ar komisijų veiklose, taip pat pasitarimuose;
5.16. užtikrina savo atliktų darbų kokybę, darbo metu gautos informacijos bei darbo rezultatų konfidencialumą;
5.17. užtikrina asmens duomenų konfidencialumą ir tikslinį panaudojimą Lietuvos Respublikos teisės aktų nustatyta tvarka;
5.18. pagal kompetenciją planuoja ir nustatyta tvarka teikia Skyriaus vadovui priemones metiniam Skyriaus veiklos planui ir metinei veiklos ataskaitai;
5.19. pagal poreikį perduoda naujiems tos pačios srities darbuotojams turimą informaciją, reikalingą darbuotojo funkcijoms vykdyti;
5.20. išvykdamas ar išeidamas atostogų, perduoda informaciją apie visus nebuvimo laikotarpiu žinomus ir tikėtinus darbus jį pavaduosiančiam asmeniui, instruktuoja jį, kaip elgtis nenumatytų situacijų atveju;
5.21. laikosi HI patvirtintų vidaus teisės aktų reikalavimų, darbo drausmės, saugaus darbo ir priešgaisrinės saugos reikalavimų, profesinės etikos normų;
5.22. už savo pareigų netinkamą vykdymą atsako HI vidaus tvarkos taisyklių ir Lietuvos Respublikos įstatymų nustatyta tvarka.
6. Šias pareigas einantis darbuotojas yra tiesiogiai pavaldus ir atskaitingas Skyriaus vadovui.
7. Esant tarnybiniam būtinumui (atostogų, kvalifikacijos kėlimo, komandiruočių, laikino nedarbingumo metu ir kitais panašiais atvejais) šias pareigas einantį darbuotoją gali pavaduoti kitas Skyriaus darbuotojas.

